153.

De primære modifikationer af Parlamentets organisationsplan og forvaltningsstruktur fremgår af tabellen herunder. Tabel 11 Sammenfatning af omstruktureringen af generalsekretariatet i 2012 GD Omstrukturering og modernisering DG PRES Enheden for Fortrolige Oplysninger blev oprettet i januar og konsolideringen heraf pågår. Dens hovedopgave har været udarbejdelsen af gennemførelsesforanstaltninger vedrørende håndteringen af fortrolige dokumenter i nært samarbejde med Kommissionen og Rådets tjenester. Enheden for Medlemsadministration blev tillagt ansvaret for sekretariatet for det nyoprettede rådgivende udvalg om MEP’ernes adfærd, herunder tilsyn med gennemførelsen og efterlevelsen af adfærdskodeksen for kommissærer, behandlingen af finansielle interesseerklæringer og anmodninger fra medlemmer. Internaliseringen af sikkerhedsrelaterede aktiviteter blev videreført. GD IPOL Der blev sat fokus på konsolideringen af det nye Direktorat for Konsekvensanalyse og Europæisk Merværdi og Enheden for Støtte til den Økonomiske Styring og på oplæringen af nye arbejdsgrupper. Desuden blev det særlige CRIM-Udvalgs ad hoc-sekretariat etableret i april 2012. GD EXPO Der blev oprettet et Direktorat for Demokratistøtte med henblik på at skabe mere sammenhæng i EP’s aktiviteter til støtte for nye og fremvoksende demokratier. Dette nye direktorat blev skabt på budgetneutral vis gennem omfordeling og påbegyndte sit arbejde den 1. april 2012. Det omfatter en valgobservationsenhed og et kontor for fremme af parlamentarisk demokrati (OPPD), som allerede var en del af GD EXPO, Enheden for Forbindelserne med Parlamenterne i Landene på Vestbalkan, der blev overflyttet fra GD Ledelsestjenester, og den nyoprettede Enhed for Menneskerettighedstiltag. På grundlag af Formandskonferencens beslutning af 13. september 2012 omfatter det udvidede mandat til Gruppen for Demokratistøtte og Valgkoordinering politisk vejledning og overvågning af alle det nyoprettede direktorats aktiviteter. GD COMM I september 2012 fandt der en omstrukturering sted ved omflytning af eksisterende personale og stillinger med det formål at indpasse de operationelle strukturer efter Generaldirektoratets operationelle prioriteter. Der blev oprettet to nye enheder og to eksisterende enheder blev flyttet: — en Horisontal og Tematisk Enhed blev skabt under Direktorat B; — enheden for arrangementer under Direktorat C blev delt i to enheder: Enheden for Arrangementer og Udstillinger og Enheden for Oplysningskampagner; — Enheden for Huset for europæisk historie blev lagt ind under Direktorat C — Forbindelser med Borgerne; — Enheden for Analyse af den Offentlige Opinion blev lagt ind under generaldirektørens ansvarsområde; — Enheden for Den Europæiske Unions Besøgsprogram (EUVP) blev lagt ind under generaldirektørens ansvarsområde. GD INLO Med henblik på at håndtere de udfordringer og behov, som de voksende og aldrende ejendomsbesiddelser frembyder, blev Direktoratet for Infrastruktur den 1. april 2012 udskillet til to separate direktorater, det ene med ansvar for Ejendomsforvaltning (med efterfølgende oprettelse af en enhed for ejendomsprojekter i Strasbourg) og den anden for Forvaltning og Vedligeholdelse af Ejendomme. Der blev i januar 2012 også etableret et Direktorat for Ressourcer med henblik på central administration af anliggender vedrørende menneskelige ressourcer, finansielle aspekter, offentlige udbud og it-administration såvel som vedrørende EMAS-tjenesten. I denne forbindelse blev der på centralt niveau oprettet en række støtteenheder: En Enhed for Budgetmæssig Planlægning, Tilsyn og Kontrol, en Enhed for Generel Koordinering og et Kontor for Offentlige Kontrakter og Indkøb under direktoratet. I juli 2012 blev disse tjenester suppleret med oprettelsen af It- og Supportenheden. GD TRAD Efter oprettelsen af det nye Direktorat for Ressourcer blev de eksisterende ressourcer omorganiseret, således at det nye Direktorat C nu omfatter fire enheder, nemlig Enheden for Menneskelige Ressourcer, Enheden for Forvaltning af Finansielle Ressourcer og Kontrol, Enheden for Uddannelse og Praktikophold og It- og Supportenheden. Formålet med disse omlægninger var at sikre en harmoniseret tilgang til ressourceforvaltningen i hele generaldirektoratet og at indpasse strukturen efter den i de øvrige GD’er. Endvidere blev der oprettet en Enhed for Redigering, der bidrager til yderligere forbedringer ved at højne kvaliteten af originaltekster til oversættelse i de øvrige sprogenheder. GD INTE Oprettelsen af Direktoratet for Ressourcer fandt sted i begyndelsen af 2012. Procedurerne til besættelse af de forskellige stillinger i de nyoprettede enheder under direktoratet var næsten gennemfør ved udgangen af året. Der blev oprettet en Enhed for E-læring i august 2012 under Direktoratet for Organisation og Planlægning med det formål at maksimere rådigheden over kvalificerede tolke inden for alle arbejdssprog til at støtte GD’ets arbejde med afløsningsplanlægning og ansættelse. GD ITEC Oprettelsen af Direktoratet for Ressourcer ved udgangen af 2011 har ført til, at der oprettedes fire nye enheder under dette direktorat, for hvilke hver afdelingschef blev genudpeget i 2012. Enhederne blev oprettet på grundlag af de eksisterende ressourcer og uden nogen forøgelse af personale. Præsidiet besluttede på sit møde den 2. juli 2012 at internalisere en del af ikt-aktiviteterne, der ellers varetages af eksterne tjenesteudbydere: Denne budgetneutrale foranstaltning vil medføre oprettelsen af 60 permanente stillinger i løbet af 2013 og 2014. Oprettelsen i midten af året af Enheden for Udarbejdelse og Udvikling har gjort det muligt at forstærke planlægningen, evalueringen af projektansøgninger og overvågningen af it-programmet.